
Viktige personer i denne boken:

Emilie Haugen, nå Carlsvig, enke etter Simon, har datteren Sofie. Husmannsjente, men kjødelig datter av grosserersønn Odd (Tip) Aas (Ace) fra Trondhjem.

Solfrid Haugen, moren til Emilie, nå Solfrid Aas (Ace i Amerika).

Odd Aas, kaller seg Tip Ace i Amerika, gift med Solfrid, er far til Emilie.

Knut og Didrik, halvbrødrene til Emilie, adoptert av Odd (Tip).

Simon Carlsvig, nevø av Even Conrad, var gift med Emilie, men druknet i Mississippi River, er far til Emilies datter Sofie.

Magnus Teigen, nybygger på prærien i Dakota sammen med broren Gustav, er også bror av Ola. Emilie og Magnus er blitt interessert i hverandre.

Halvor Lien, var gift med Karen og fikk en sønn, rømte til Amerika, skilt fra Karen, gift på nytt med Samantha, heter nå Halvor (Hal) Lion.

Karen (på Neset) Tingvoll, var gift med Halvor og har sønnen Vesle-Halvor, som Halvor har tatt med til Amerika. Er nå gift med presten Elias Tingvoll.

Ola Teigen, småbrukersønn, har gjort det godt i Amerika, gift med Birte og far til Rolf Arne.

Birte Sandvoll, lensmannsdatter fra Stod, gift med Ola, heter nå Birte Teigen, mor til Rolf Arne.

Lovise Olsen, tidligere tjenestejente hos Anna, enke etter Johannes i Amerika, har sønnen Isak, nå gift med Geir Olsen som arbeider for Emilie.

Hank Summer, fåmælt hestekar som har opplevd mye vondt, gift med Amanda.

Amanda Summer, brannskadet hushjelp hos foreldrene til Emilie (Solfrid og Tip).

Donna Craig, gift med den dobbelt så gamle Steven Craig.

Peter Watson, ung sakfører i Minneapolis.

Geir Olsen, ung mann opprinnelig fra Trysil, bodd mange år i Amerika, nyansatt i forretningen til Emilie.

Samuel (Big Sam) Underland, nyansatt norskamerikaner i forretningen til Emilie.

Mary Craig, bekjent av Emilie fra Red Wing, adoptert av Steven Craig.

Agdis Andersen, ung sydame, datter av Frida, som er hushjelp hos Emilie, gift med Big Sam.

Erklæring fra forfatteren:

Dette er en oppdiktet fortelling om oppdiktede mennesker, men satt inn i en mest mulig riktig virkelighet, både historisk og geografisk. Jeg har benyttet oppdiktede navn på mange gårder, inkludert storgården Salstad. Det samme gjelder flere øvrighetspersoner og noen andre historiske mennesker. Også noen virkelige mennesker og forretninger er diktet inn i fortellingen, men da bare ganske vagt, og fordi de er viktige for mine oppdiktede personers oppdiktede liv og forretninger.


Slik sluttet forrige bok:

«Kan jeg få adressen til Mary, så jeg kan skrive til henne?» ba hun.

«Nei, dessverre, det kan du ikke.» Donna ristet på hodet. «Mary har mer enn nok å gjøre med å lære å bli en dannet kvinne, det skjønner du sikkert, og hun skal ikke tenke for mye på Minneapolis og folk her. Du må vente til hun kommer tilbake med barnet.»

Emilie hadde lyst til å argumentere imot dette, for hun syntes ikke avslaget var velbegrunnet, men hun lot det være. I stedet hilste hun farvel og gikk tilbake mot forretningen, full av tanker nesten hele veien. Hun hadde fått en sterk følelse av at det var noe som ikke stemte, først og fremst med holdningen og blikket til Donna. Det var også en nesten utrolig tilfeldighet at hun var blitt med barn akkurat samtidig med Mary, men sånt kunne naturligvis skje, og magen hennes var et bevis på det.

Skjønt bevis og bevis. Emilie hadde strengt tatt ikke sett magen til Donna, bare den lille bulen på kåpen, og hun visste godt hvor slu den amerikanske kvinnen kunne være. Hun ble kald innvendig da hun forestilte seg hva det kunne bety, men plutselig fikk hun annet å tenke på.

Hjertet hennes hoppet over et slag, for ut fra forretningen til Ola kom Magnus, og han bråstoppet da han så henne.

«Magnus! Er du kommet tilbake?» ropte Emilie og satte opp farten så den åpne kappen flagret rundt henne. Samtidig tenkte hun at det var et dumt spørsmål, for hun så jo selv at han var kommet, men hun ble bare opprømt over å treffe ham så uventet her ved forretningen. Litt forfjamset var hun også, kanskje mest fordi hun hadde hatt hodet et helt annet sted idet hun fikk øye på ham, noe som i seg selv var pussig, for hun hadde knapt tenkt på annet enn ham i lang tid. Hun hadde veldig lyst til å komme ham nærmere, for hun hadde en følelse hun ikke ble kvitt – av at han kunne være den nye mannen i hennes liv.

Hjertet gjorde et hopp i brystet hennes da han smilte.

«Ja, her er jeg igjen, Emilie,» svarte han og slo ut med hendene som for å vise seg frem, og Emilie syntes virkelig at han var verdt å se på, så hun gikk saktere det siste stykket mens hun hengte håndvesken bedre på plass i skulderstroppen og tok inn det gode inntrykket.

Han så frisk og sterk ut, bred over skuldrene og med solide arbeidsnever, men hun la merke til at han var blitt mager etter fire måneder i tømmerskogen. Nybarbert og nyklippet var han likevel, og han så ren og fin ut i klær som tydeligvis var helt nye. Det var blåtøysbukser og en blårutet flanellskjorte, med en lett lerretsjakke ukneppet utenpå, gode lærstøvler på føttene og en mørkegrå hatt på hodet.

«Er du nettopp kommet?» spurte hun idet hun tok de siste par skrittene mot ham.

«Ja, jeg har bare vært en snartur inne i vognforretningen og pratet med Ola, og der snakket jeg også med Birte i telefonen – fantastisk innretning, hva? Hun var hjemme med guttungen. Nå tenkte jeg meg inn til deg for å hilse på,» sa han.

Med en tommel pekte han forklarende over skulderen mot inngangen til forretningen hennes, men Emilie så bare på ansiktet hans, de blå øynene, det gode smilet med pene tenner, den kraftige haken og den tydelige nesen, de pene kinnbena og de små ørene, det lyse håret som ikke var så stritt som Olas, men som var helt kortklippet nå. Med en pekefinger dyttet han hatten mer bakpå hodet, og Emilie la merke til at den etterlot en svak strek over pannen, så hatten var tydeligvis helt ny og gnog litt. Adamseplet gikk opp og ned da han svelget. Hun så på den kraftige halsen, kikket nedover mot skjorten der øverste knapp var åpen, men flyttet deretter blikket opp mot øynene hans igjen. De var lysblå med et stødig blikk som møtte hennes, og hun følte at øynene hans trakk henne til seg. Det var varme der inne.

I det samme gjorde han en bevegelse mot henne, og hun tolket det dithen at han ville gi henne en klem. Det passet seg knapt der de sto midt på gaten, men Emilie syntes ikke hun kunne la en slik sjanse gå fra seg, så hun vendte kinnet mot ham og beveget seg nærmere. Han så en smule forfjamset ut, og det fikk henne til å lure på om hun skulle trekke seg igjen, for hadde han kanskje ikke ment at de skulle klemme likevel?

Men så tok han åpenbart en beslutning, åpnet favnen og trakk henne til seg i en litt klønete omfavnelse.

Tusen sommerfugler flakset i magen da hun kjente det nybarberte kinnet hans mot sitt. Hun trakk inn lukten av ham. Han duftet godt, såpe og etterbarberingsvann blandet med en læraktig duft som var veldig mannfolkaktig.

Så trakk hun seg unna. Hun skulle passe seg for å gå i den samme fellen nok en gang. Hun hadde blitt hodestups forelsket og mistet gangsynet før, og det skulle ikke få gjenta seg, det hadde hun lovet både seg selv og moren. Nå måtte hun se til å ta seg sammen og roe dette ned.

En mann lo i nærheten. Det var en glad latter, men den kom ikke fra Magnus. Emilie kjente igjen latteren til Ola. Kvikt snudde hun på hodet, og der sto Ola i døren til forretningen sin og så på dem.

«Måtte bare se hvordan det gikk,» sa han med et stort glis, og med de ordene forsvant han inn igjen og lukket døren.

Magnus kikket etter broren og humret mens han ristet svakt på hodet.

«Det gikk over all forventning,» svarte han for seg selv og blunket til Emilie. «Jeg fikk til og med en klem.»

Emilie ble varm i kinnene og syntes han var freidig som sto der og flørtet åpenlyst med henne, men innerst inne likte hun det.

«Ja, det er fint å se deg igjen,» sa hun og kremtet. «Men det tar seg ikke ut å stå her og omfavne hverandre midt i folkesynet.» Hun var blitt oppmerksom på trafikken igjen, merket også at flere gående passerte like ved, mest mannfolk, og de fleste smilte.

«Jeg gir egentlig blaffen i hva folk synes, men du har selvfølgelig rett,» svarte Magnus. «Jeg skal ikke ødelegge ryktet ditt, Emilie.»

Emilie glattet på kjolen og lo forlegent. «Skal vi gå inn i forretningen min?» foreslo hun. «Jeg var på vei innom for å se at alt går som det skal, og du må gjerne bli med på det. Ettersom du uansett hadde tenkt deg dit, mener jeg.»

«Gjerne.» Han rakte henne armen, og hun grep den. Det var i utgangspunktet ikke mer enn en høflig gest, men Emilie følte det merkelig intimt å holde armen hans der de gikk sammen mot forretningen. I det stille følte hun seg stolt også over å gå der sammen med en så staut og flott mann.

Det klinget i bjellen da de åpnet døren, og så steg de inn i forretningen.

Alle de fire ansatte var opptatt med kundene, men Geir Olsen unnskyldte seg og kom smilende bort for å hilse. «Takk for sist,» sa han og rakte en hånd frem mot Magnus.

«Ja, det var hyggelig,» svarte Magnus mens han trykket neven hans. Så ropte han en hilsen til Big Sam også, og Samuel Underland vinket tilbake med et bredt smil. «Snakkes om litt!» ropte han.

Emilie tok Magnus med på en runde, og selv om han hadde sett alt sammen før, var han var imponert over alt det fine utstyret de hadde, spesielt de nymotens vaskemaskinene, til tross for at det var symaskinavdelingen som var størst. Den minste avdelingen var den med skrivemaskiner, men Magnus var full av beundring for den også.

Det var åpenbart at Geir hadde full kontroll på alt i forrentningen, så hun sa til ham at hun tok fri resten av dagen.

Etterpå var de ute på gata igjen, og nok en gang rakte Magnus henne armen, og hun grep den. Hun merket flere nysgjerrige blikk, og nøt å gå nedover gaten med ham.

«Jeg forsto at du hadde ansatt noen nye i forretningen din?» spurte han.

«Ja, to stykker,» svarte Emilie. «De er amerikanere og heter Frank Dale og Adam Nicholson. Flinke og greie folk. Du skjønner, Lovise og Agdis kunne ikke arbeide her mer da de ble med barn. Lovise fikk en datter for to dager siden, og Agdis nærmer seg fødselen. Du vet at de giftet seg med Geir og Sam, ikke sant?»

«Jo, det husker jeg.» Han kikket på henne og så ut til å ville fortsette med noe mer, men det kom ikke. Emilie tenkte at det var greit, for de hadde god tid, og det viktigste var at både blikk og mine tydet på at han var glad. Det var hun selv også, men hun syntes at de snart burde begynne å snakke om hva de tenkte, og litt etter litt bli bedre kjent.

«Du har tydeligvis badet og skiftet til nye klær etter at du kom frem,» sa hun, mest for å ha noe å si.

«Ja, jeg måtte jo det før jeg skulle møte deg,» humret han. «Hos en barberer fikk jeg et bad pluss klipp og barbering. Klærne kjøpte jeg i en butikk, og de passet ikke så verst.»

«De er fine,» forsikret Emilie.

Uten at hun hadde tenkt på det, bar det hjemover til henne selv, men var det egentlig så lurt? Hun brant etter å tilbringe tid på tomannshånd med ham, men på den annen side ønsket hun fremdeles ikke å gjøre noe forhastet eller upassende. Hjemme hos henne var Frida og passet Sofie, så det ville være anstendig nok å ta ham med dit. Men ville de egentlig få noen særlig anledning til å snakke fritt med datteren og hushjelpen i nærheten?

En annen mulighet var å ta Magnus med til huset til foreldrene hennes, men der var helt sikkert Amanda, og både moren og brødrene til Emilie kunne komme hjem når som helst, for det var allerede et stykke ut på dagen.

I stedet for å se på uret som hun bar om halsen, kikket Emilie på sola, og hun anslo at klokken måtte være rundt to. Våren var kommet, og luften var allerede så varm at hun ikke orket å kneppe kappen. I trærne var fuglene yre, gresset var blitt grønt, og løvet spratt overalt. Det var en deilig tid. På alle måter. Hun merket at hun smilte.

I en kort stund tenkte hun også på å gå til hytta, men det slo et henne at Magnus kunne komme til å synes at hun var uanstendig hvis hun inviterte ham med dit ut allerede. Det sterkeste motargumentet var likevel at hun selv ikke ville gå for fort frem – det måtte hun holde fast ved.

For den del kunne hun ta Sofie også med til hytta, men da ville det straks bli mer styr, for datteren måtte ha med seg både skift og mat, og Emilie kunne vanskelig se for seg at det ville bli noe særlig romantisk stemning av det. Hun kastet et blikk på ham. Han hadde sikkert ikke noen interesse av å tilbringe tid med datteren hennes. Men så ble hun overrasket da han snakket igjen.

«Er alt bra med Sofie?» spurte han med vennlig interesse.

«Ja takk, hun vokser og utvikler seg så det er en fryd,» svarte Emilie, glad for at han hadde spurt. Det var ikke selvsagt at han satte pris på at hun hadde barn fra før. Samtidig var jo det at han aksepterte Sofie, en betingelse for at Emilie i det hele tatt kunne tillate noe å utvikle seg mellom dem.

«Jeg gleder meg til å se henne igjen,» sa han, og det avgjorde saken. Emilie tenkte at hun kunne ringe til Birte og be henne komme over, for det var ikke så farlig om venninnen overhørte en fortrolig samtale mellom svogeren sin og Emilie. Om alt gikk som Emilie håpet, kunne Birte og hun bli svigerinner også. Hun syntes det var en hyggelig tanke å bli i familie med Birte og Ola – hennes beste venninne og beste venn.

«Da går vi hjem til meg og lar Frida få fri resten av dagen,» avgjorde hun. «Jeg ber Birte komme og være anstand i huset, men hun trenger kanskje ikke oppholde seg i samme rom som oss. Jeg vil gjerne at vi får snakke i fred, for jeg har så lyst til å bli bedre kjent med deg.»

«Og jeg med deg.» Han blunket til henne igjen.


bladkompaniet_nylogo.jpg
& Bladkompaniet





cover.jpg
44
padd

“'N‘YE F%ﬁ1NDQ$ER









miljofyrtaarn.jpg





